
  PATVIRTINTA
  Biržų rajono savivaldybės tarybos
  20         m.                      d.
  sprendimu Nr. 


BIRŽŲ RAJONO SPORTO KLUBŲ IR VISUOMENINIŲ SPORTO ORGANIZACIJŲ RĖMIMO TVARKOS APRAŠAS

I SKYRIUS
BENDROSIOS NUOSTATOS

1. Biržų rajono sporto klubų ir visuomeninių sporto organizacijų, (toliau – Sporto organizacijų) rėmimo tvarkos aprašas (toliau – Aprašas) nustato sporto klubų, visuomeninių sporto organizacijų, viešųjų sporto įstaigų, kurių sportinė veikla teikia naudą ne tik jų dalyviams, bet ir visuomenei, tiesiogiai didinant gyventojų fizinį aktyvumą finansavimo, paraiškų teikimo, jų vertinimo, lėšų iš Biržų rajono savivaldybės (toliau – Savivaldybė) biudžeto skyrimo, panaudojimo ir atsiskaitymo už gautas lėšas tvarką bei priemones, kurių Savivaldybė gali imtis, jei paramos gavėjai nevykdo sutartyje prisiimtų įsipareigojimų.
2. Lėšos kiekvienais metais numatomos Savivaldybės biudžete ir skiriamos Sporto organizacijoms finansuoti per Savivaldybės administraciją. 
3. Sporto organizacijų paraiškas vertina Visuomeninė sporto taryba, sudaryta Savivaldybės tarybos sprendimu. Sporto organizacijų paraiškos finansuojamos kiekvienais metais skelbiant konkursą Sporto organizacijų projektams atrinkti. 

II SKYRIUS
FINANSAVIMO PRIORITETAI IR KRITERIJAI

4. Sporto organizacijų paraiškos vertinamos pagal kriterijus (maksimali balų suma – 100 balų).
5. Pirmenybė teikiama Sporto organizacijoms, kultivuojančioms olimpines sporto šakas (3– 10 balų).
6. Prioritetinės finansuojamos sritys:
6.1. sporto visiems, sveikatingumo, sveikos gyvensenos, kūno kultūros ir sporto renginiai (1 balas);
6.2. masinio sporto ir sveikatingumo renginiai, vaikų, jaunių, jaunimo ir suaugusiųjų užimtumas (1 balas);
6.3. rajono sporto renginiai (1 balas);
6.4. veteranų ir neįgaliųjų sporto propagavimas ir renginių jiems organizavimas (1 balas);
6.5. pasirengimas ir dalyvavimas rajono, šalies, tarptautinėse pirmenybėse, taurės varžybose, Lietuvos lygų varžybose, čempionatuose bei jų vykdymas (1 balas);
6.6. pasirengimas ir dalyvavimas olimpinėse žaidynėse, pasaulio čempionato, pirmenybių, taurės varžybose, Europos čempionato, pirmenybių, taurės varžybose, olimpinių dienų festivalyje ir kitose oficialiose tarptautinėse varžybose (1 balas);
6.7. neįgaliųjų pasirengimas ir dalyvavimas šalies bei tarptautiniuose renginiuose (1 balas);
6.8. papildomi finansavimo šaltiniai (1 balas);
6.9. aktyvi veikla – surengtų varžybų, renginių, dalyvautų varžybų skaičius, (0–10 balų); 
6.10. masiškumas – įregistruoti lankantys treniruotes ir dalyvaujantys varžybose Sporto organizacijos nariai (0–10 balų); 
6.11. meistriškumas – dalyvavimas rajono, respublikinėse, tarptautinėse varžybose, Europos, pasaulio čempionatuose, pirmenybėse, taurės varžybose, olimpinėse žaidynėse, užimtos vietos (0-12 balų);
6.12. investicijos – investuota į sporto bazes, inventorių, gauta lėšų iš kitų finansavimo šaltinių, ne Savivaldybės biudžeto (0 –10 balų);
6.13. tikslai ir uždaviniai atitinka šios projekto prioritetus (0 –10); 
6.14. sporto veiklos projekto tęstinumas ir jo išliekamoji vertė, akivaizdi projekto nauda sporto ir rajono visuomenei,  problemos aktualumas,  projektas  yra  vykdomas  su kitais partneriais (0-10 balų);
6.15. numatytas ne mažesnis kaip 10 procentų sporto veiklos projekto papildomas finansavimas, biudžetas realus, subalansuotas, išlaidos efektyvios bei numatomų išlaidų dydis ir planuojamas rezultatas atitinka numatytus paraiškoje (0-10 balų);
6.16. sporto organizacija viešina veiklą (0-5 balų);
6.17. reprezentuoja ir garsina Biržų rajoną Lietuvoje ir už jos ribų (0-5 balų). 
7. Mažiausias privalomas surinktų balų skaičius – 50 balų. Paraiška, nesurinkusi 50 balų,  nefinansuojama.
8. Projektui finansuoti tinkamos išlaidos:
8.1. projektui administruoti iki 10 procentų projekto vertės;
8.2. trumpalaikio sporto inventoriaus įsigijimui;
8.3. sporto salių, sporto inventoriaus nuomai;
8.4. transporto paslaugų pirkimui;
8.5. viešinimo paslaugoms;
8.6. maistpinigiams;
8.7. dalyvio mokesčiui, starto mokesčiui;
8.8. sporto mokslo ir sporto medicinos priemonės (sportininkų tyrimai, sveikatos grąžinimo paslaugos ir kt.).
9. Projektui finansuoti netinkamos išlaidos (lėšos negali būti skirtos):
9.1. išlaidos pagal sutartis su konsultantais, tarpininkais ar pan.; 
9.2. baudoms, delspinigiams, finansinėms nuobaudoms, bylinėjimosi išlaidoms, paskolų palūkanoms ir skolų padengimo išlaidoms;
9.3. investiciniams projektams, pastatams statyti, statiniams rekonstruoti;
9.4. trumpalaikio sporto inventoriaus įsigijimui, tiesiogiai nesusijusiam su projekto įgyvendinimu;
9.5. ilgalaikiam materialiajam ir nematerialiajam turtui, tiesiogiai nesusijusiam su projekto įgyvendinimu, įsigyti;
9.6. projektų veikloms, tiesiogiai nesusijusioms su projekto įgyvendinimu;
9.7. lėšos neskiriamos sportininkų rengimo srities projektams, kuriuos teikia organizacijos, kurių sporto šakų federacijos yra nepripažinusios Pasaulio antidopingo kodekso, siekiantiems pelno, taip pat, kuriais yra keliama grėsmė žmonių sveikatai, garbei ir orumui, viešajai tvarkai bei bet kokiomis formomis, metodais ir būdais reiškiama nepagarba Lietuvos valstybės tautiniams, religiniams jausmams ir simboliams, bet kokiomis formomis, metodais ir būdais populiarinami smurtas, prievarta, neapykanta, narkotikai ir toksinės medžiagos.
10. Projekto vykdytojas, gavęs Savivaldybės finansinę paramą projektui vykdyti, bet kalendoriniais metais (iki gruodžio 27 d., forma Nr. 2)  neatsiskaitęs už lėšų panaudojimą nustatyta tvarka, praranda teisę vienus metus dalyvauti sportinės veiklos projektų finansavimo konkurse.

III SKYRIUS
PARAIŠKŲ TEIKIMO TVARKA

11. Savivaldybės administracijos Švietimo, kultūros ir sporto skyrius kiekvienais metais organizuoja konkurso Sporto organizacijų projektams atrinkti paskelbimą Savivaldybės interneto svetainėje www.birzai.lt . 
12. Paraiškas gali teikti tik Sporto organizacijos, įregistruotos ir veikiančios Biržų rajone.
13. Paraiškos priimamos Savivaldybės administracijos Švietimo, kultūros ir sporto skyriuje pateikiant tiesiogiai arba elektroniniu paštu. Paraiškos užregistruojamos ir perduodamos Visuomeninei sporto tarybai vertinti. 
14. Paraiška turi būti pateikta pagal nustatytą formą (Aprašo 1 priedas). 
15. Už paraiškoje pateiktų duomenų teisingumą atsako Sporto organizacijos vadovas.
16. Sporto organizacijų paraiškas Visuomeninė sporto taryba grąžina sporto organizacijai, jei:
16.1. paraiška pateikta ne laiku ar nesilaikant paraiškos formos; 
16.2. neatitinka nei vieno šio Aprašo 5 ir 6 punktų reikalavimų;
16.3. Sporto organizacija yra likviduojama, sustabdžiusi ar apribojusi savo veiklą, yra skolinga valstybės institucijoms ir Valstybiniam socialinio draudimo fondui;
16.4. Sporto organizacija laiku nepateikė lėšų panaudojimo ataskaitų, jeigu buvo gavusi finansavimą iš Savivaldybės biudžeto praėjusiais metais, ar gautas lėšas panaudojo ne pagal tikslinę paskirtį, ar nepanaudotų lėšų negrąžino į Savivaldybės biudžetą, ar netinkamai tvarkė gautų lėšų buhalterinę apskaitą.

IV SKYRIUS
PARAIŠKŲ SVARSTYMAS IR VERTINIMAS

17. Visuomeninė sporto taryba paraiškas vertina pagal kriterijus, numatytus Aprašo 5, 6 ir 8 punktuose bei duomenis, pateiktus paraiškoje.
18. Visuomeninės sporto tarybos pirmininkas paskirsto paraiškas taip, kad jas vertintų ne mažiau kaip 3 tarybos nariai, neturintys viešųjų ir privačiųjų interesų vertinamoms paraiškoms. Vertintojai vertina kiekvieną paraišką ir užpildo paraiškos (projekto) vertinimo anketą (4 priedas), atrenka finansuotinus projektus. Sprendimai dėl siūlomo finansavimo dydžio priimami paprasta balsų dauguma posėdžio metu. 
19. Visuomeninei sporto tarybai nusprendus nefinansuoti Sporto organizacijos, protokole įrašomas motyvuotas sprendimas. Švietimo, kultūros ir sporto skyrius raštu informuoja paraiškos teikėją apie sprendimą neskirti finansavimo.
20. Visuomeninė sporto taryba, apsvarsčiusi Sporto organizacijų paraiškas, teikia Administracijos direktoriui siūlymą, kuris savo įsakymu tvirtina lėšų skyrimą. 
21. Visuomeninė sporto taryba, esant reikalui, į savo posėdžius gali kviesti sporto organizacijų vadovus arba jų įgaliotus asmenis. 


V SKYRIUS
ORGANIZACIJŲ ĮSIPAREIGOJIMAI IR JŲ VYKDYMO KONTROLĖ

22. Administracijos direktoriui įsakymu patvirtinus Sporto organizacijoms skirtas lėšas, finansuojamų Sporto organizacijų vadovai su Savivaldybės administracijos direktoriumi sudaro Biudžeto lėšų naudojimo sutartis (Aprašo 2 priedas), kuriose numatomi Sporto organizacijų įsipareigojimai, lėšų, įsigyto trumpalaikio turto naudojimo, atskaitomybės ir atsakomybės sąlygos. Sutartis rengia Savivaldybės administracijos Švietimo, kultūros ir sporto skyrius.
23. Projekto vykdytojas, kuriam yra skirtos lėšos, sutartį turi sudaryti ne vėliau kaip per 30  kalendorinių dienų nuo tos dienos, kai per 5 dienas nuo sprendimo priėmimo dienos telefonu arba el. paštu yra informuojamas apie sprendimą skirti lėšas.
24. Projekto vykdytojas turi laikytis teisės aktuose nustatytų kompensuojamųjų išlaidų dydžių (vienos paros maitinimosi išlaidų bei dienpinigių ir gyvenamojo ploto nuomos normų vykstantiems į užsienio komandiruotes) ir užtikrinti finansinių atsiskaitymo dokumentų teisėtumą.
25. Išlaidos, kurias Projekto vykdytojas patyrė iki sutarties sudarymo momento ir įtraukė į projekto lėšų naudojimo sąmatą, kurią pateikė kartu su sutartimi, įtraukiamos į pirmąjį kartą teikiamą ketvirčio ataskaitą.
26. Jeigu Sporto organizacijai skiriama mažesnė suma nei Sporto organizacija prašė paraiškoje, ji turi teisę keisti savo projektinės veiklos įsipareigojimus, bet neturi teisės keisti paraiškoje aprašytos veiklos turinio ir tikslų. 
27. Finansavimas vykdomas pagal Sporto organizacijos sudarytą ir asignavimų valdytojo patvirtintą detalią sąmatą bei projekto lėšų naudojimo sąmatą (sutarties priedas Nr. 1),  kurių  po 1 egzempliorių reikia pateikti Savivaldybės administracijos Buhalterinės apskaitos skyriui, kiti du lieka Sporto organizacijai. 
28. Finansavimui gauti ar išlaidoms kompensuoti Sporto organizacija turi teikti laisvos formos prašymus Savivaldybės administracijos Buhalterinės apskaitos skyriui.
29. Sporto organizacijos, gavusios finansavimą, turi:
29.1. vykdyti išlaidų apskaitą;
29.2. naudojant Savivaldybės biudžeto lėšas visoms išlaidoms apmokėti, atsiskaitymus privalo vykdyti negrynaisiais pinigais;
29.3. atsiskaityti už gautų lėšų panaudojimą Savivaldybės administracijai, pateikdamos ketvirtines iki kito mėnesio 5 dienos, o metinę ataskaitą – iki gruodžio 27 d. Kartu Sporto organizacija privalo pateikti Savivaldybės administracijai biudžeto lėšų panaudojimą pagrindžiančių dokumentų suvestinę (sutarties priedas Nr. 2) Sporto organizacija dokumentus turi saugoti archyvų nustatyta tvarka. Nepateikus ataskaitų, finansavimas stabdomas. 
30. Gavus Sporto šakos nacionalinės federacijos pranešimą, kad projekto vykdytojas darė neteisėtus veiksmus, kurie galėjo paveikti rungtynių baigtį ar eigą, projekto vykdytojui likusios lėšos nepervedamos.
31. Projekte numatytas prekes, paslaugas ir darbus pirkti privaloma vadovaujantis Lietuvos Respublikos viešųjų pirkimų įstatymu, Viešųjų pirkimų tarnybos direktoriaus patvirtintu Mažos vertės pirkimų tvarkos aprašu, kitais viešuosius pirkimus reglamentuojančiais teisės aktais.
32. Sporto organizacijos turi teisę nutraukti sutartį ir atsisakyti rėmimo iš Savivaldybės biudžeto lėšų, kol dar negavo lėšų. 
33. Jeigu atsirado aplinkybių, dėl kurių negalima įvykdyti numatytos veiklos, Sporto organizacijos privalo grąžinti gautas lėšas (jų likutį) į Savivaldybės administracijos, iš kurios lėšos buvo pervestos, sąskaitą ir kreiptis dėl veiklos pakeitimo. Lėšos, panaudotos ne pagal paskirtį, sutartyje nenurodytai veiklai teisės aktų nustatyta tvarka turi būti grąžinamos į Savivaldybės administracijos sąskaitą.
34. Metų pabaigoje likusios nepanaudotos lėšos iki gruodžio 23 d. privalo būti grąžintos į Savivaldybės administracijos sąskaitą.
35. Sporto organizacijos iki kitų metų sausio 5 d. Savivaldybės administracijos Švietimo, kultūros ir sporto skyriui pateikia veiklos ataskaitas (Aprašo 3 priedas), patvirtintas organizacijos vadovo parašu ir antspaudu. 
36. Visuomeninė sporto taryba, Savivaldybės administracijos Švietimo, kultūros ir sporto skyrius, Savivaldybės kontrolės ir audito tarnyba, vykdydami biudžeto lėšų panaudojimo kontrolę, turi teisę prašyti Sporto organizacijas pateikti informaciją ir dokumentus patvirtinančius išlaidas, ataskaitas bei tikrinti pateiktos informacijos teisingumą.
37. Informacija apie Sporto organizacijų pateiktus projektus, skirtą finansavimą ir pasiektus rezultatus skelbiama Savivaldybės interneto svetainėje.

VI SKYRIUS
BAIGIAMOSIOS NUOSTATOS

38. Aprašas gali būti keičiamas ar pripažįstamas netekusiu galios Savivaldybės tarybos sprendimu.
39. Kilę ginčai sprendžiami Lietuvos Respublikos teisės aktų nustatyta tvarka.


______________________
